**Lege pentru modificarea și completarea Legii nr. 317/2004 privind Consiliul Superior al Magistraturii**

**Articol unic** – Legea nr. 317/2004 privind Consiliul Superior al Magistraturii, republicată în Monitorul Oficial al României, Partea I, nr. 628 din 1 septembrie 2012, cu modificările ulterioare, se modifică și se completează după cum urmează:

**1.** **Articolul 47 se modifică și va avea următorul cuprins:**

“Art. 47 - (1) În cazul în care sesizarea s-a făcut potrivit art. 45 alin. (2), inspectorul judiciar poate dispune, prin rezoluție scrisă și motivată:

 a) admiterea sesizării, prin exercitarea acțiunii disciplinare și sesizarea secției corespunzătoare a Consiliului Superior al Magistraturii;

 b) clasarea sesizării, în cazul în care aceasta nu este semnată, nu conține datele de identificare ale autorului sau indicii cu privire la identificarea situației de fapt care a determinat sesizarea, precum și în cazul prevăzut la art. 45 alin. (4) lit. b); rezoluția de clasare, în cazul în care sesizarea nu este semnată, nu conține datele de identificare ale autorului sau indicii cu privire la identificarea situației de fapt care a determinat sesizarea, este definitivă;

 c) respingerea sesizării, în cazul în care se constată, în urma efectuării cercetării disciplinare, că nu sunt îndeplinite condițiile pentru exercitarea acțiunii.

(2) În cazul în care inspectorul judiciar a dispus, prin rezoluție, clasarea sesizării, întrucât aceasta nu este semnată, nu conține datele de identificare ale autorului sau indicii cu privire la identificarea situației de fapt care a determinat sesizarea, se poate face o nouă sesizare, cu respectarea condițiilor prevăzute de lege.

(3) Rezoluţia inspectorului judiciar este supusă confirmării inspectorului-şef. Inspectorul-şef poate dispune completarea cercetării disciplinare de către inspectorul judiciar. Completarea se efectuează de către inspectorul judiciar în termen de cel mult 30 de zile de la data când a fost dispusă de către inspectorul-şef.

 (4) Rezoluţia inspectorului judiciar poate fi infirmată de inspectorul-şef, în scris şi motivat, acesta putând dispune, prin rezoluţie scrisă şi motivată, una din soluţiile prevăzute la alin. (1) lit. a) sau c).

**2.** **După articolul 47 se introduc două noi articole, art. 471 și art. 472, cu următorul cuprins:**

**Art. 471**- (1) Rezoluția de respingere a sesizării prevăzută la art. 47 alin. (1) lit. c) și alin. (4) poate fi contestată de persoana care a formulat sesizarea la Secţia de contencios administrativ și fiscal a Curţii de Apel Bucureşti, în termen de 15 zile de la comunicare, fără îndeplinirea unei proceduri prealabile.

(2) Hotărârea prin care Secţia de contencios administrativ și fiscal a Curţii de Apel Bucureşti soluționează contestația este definitivă. Soluţiile pe care le poate pronunța Secţia de contencios administrativ și fiscal a Curţii de Apel Bucureşti sunt:

 a) respingerea contestaţiei;

 b) admiterea contestaţiei și desfiinţarea rezoluţiei inspectorului judiciar sau, după caz, a inspectorului-şef și trimiterea dosarului pentru continuarea procedurii disciplinare.

(3) Hotărârea pronunțată potrivit dispozițiilor alin. (2) lit. b) trebuie să cuprindă motivele pentru care a fost desființată rezoluţia inspectorului judiciar sau, după caz, a inspectorului-şef și să indice împrejurările care trebuie lămurite, precum și mijloacele de probă ce urmează a fi administrate pentru completarea cercetării disciplinare.

**Art. 472**- (1) Înainte de a se adresa instanței judecătorești competente cu o contestație împotriva rezoluției de clasare prevăzute la art. 45 alin. (4) lit. b), autorul sesizării trebuie să formuleze plângere la inspectorul - șef, în termen de 15 zile de la comunicare. Plângerea se soluționează în termen de cel mult 20 de zile de la data înregistrării la Inspecția Judiciară.

(2) În soluționarea plângerii, inspectorul - șef poate dispune următoarele soluții:

a) respingerea plângerii și menţinerea rezoluției atacate;

b) admiterea plângerii și completarea verificărilor. Completarea verificărilor se efectuează de inspectorul judiciar în termen de cel mult 30 de zile de la data la care a fost dispusă de inspectorul - șef.

(3) Rezoluția inspectorului - șef prin care a fost respinsă plângerea și rezoluția de clasare care a făcut obiectul plângerii pot fi contestate de persoana care a formulat sesizarea, la Secţia de contencios administrativ și fiscal a Curţii de Apel Bucureşti, în termen de 15 zile de la comunicare.

(4) Hotărârea prin care Secţia de contencios administrativ şi fiscal a Curţii de Apel Bucureşti soluționează contestația este definitivă. Soluţiile pe care le poate pronunţa Secţia de contencios administrativ şi fiscal a Curţii de Apel Bucureşti sunt:

 a) respingerea contestaţiei;

 b) admiterea contestaţiei şi desfiinţarea rezoluţiei inspectorului șef și a rezoluției care a făcut obiectul plângerii şi trimiterea dosarului pentru completarea verificărilor.

(5) În cazul hotărârilor pronunțate potrivit dispozițiilor alin. (4) lit. b) sunt aplicabile în mod corespunzător prevederile art. 471 alin. (3).